钦定古今图书集成/理学汇编/经籍典/第083卷 > 宋房审权周易义海 > 陈皋论卦辞爻辞谁作
## 钦定古今图书集成/理学汇编/经籍典/第083卷 > 宋房审权周易义海 > 陈皋论卦辞爻辞谁作

孔子曰：“《易》之兴也，其当殷之末世，周之盛德耶？当文
王与纣之事耶？”是以知卦爻之辞，皆文王所作也。且
六十四卦卦辞，皆不言文王与纣之事，惟直指卦德
及吉凶而已，独爻辞有文王与纣之事，由是知爻辞
亦文王所作，非周公也。《小过》《小畜》云：“密云不雨，自我
西郊。”文王自言己德之未及施也。“东邻杀牛，不如西
邻之禴祭。”此文王言纣之不道，神必不福之也。《泰·归
妹》曰“帝乙。”归妹，帝乙，纣之父，文王之所君也，故文王
多引之。箕子之《明夷》，亦文王时事也。居商之末，周德
初盛，岂非文王时乎？若周公之时，不得为衰世也。验
此非周公之事明矣。或曰：武王克商之后，遂追号文
王。《升卦》不当云“王用亨于岐山”，升者，将升进其道，此
太王顺民之心，避敌岐山下，因以兴周之事也。若以
周未克商，不当号王。《文王世子》：“武王答文王曰：‘西方
有九国焉，君王其终抚诸’。”则是文王未崩时，已有君
王之称矣。又曰：武王观兵之后，箕子始被囚奴，不应
豫言箕子之。《明夷》曰：“箕子圣贤，为纣不用，自晦其明
以蒙大难有日矣。”非因其囚奴而曰箕子之明夷也。
又曰：文王之时，纣尚南面，岂容自言己德受福胜商，
又欲抗君之国，言东西之相邻耶？曰：文王自受命即
曰王矣，虽纣未灭国，人已王之，又何疑于相抗哉？当
纣之时，文王已专征伐，既克崇，又乘黎矣。《书》曰：“惟十
有一年，大统未集。”谓文王之十一年也。文王受命惟中身，厥享国五十年，而曰十一年，则是计受命之年
也。其曰王，自无嫌矣。又曰韩宣子适鲁，见《春秋》之法，
故美周公之德；见《易象》，故知周之所以王，所见各别，
所美又殊，安得而释之哉！